钦定古今图书集成/方舆汇编/职方典/第1051卷 > 《高士轩记》朱熹
## 钦定古今图书集成/方舆汇编/职方典/第1051卷 > 《高士轩记》朱熹

同安县主簿廨，皆老屋支拄，殆不可居，独西北隅一
轩，为亢爽可喜，意前人为之，以待夫治簿书之暇日
而燕休焉。然视其所以名，则若有不屑居之之意。余
以为君子当无入而不自得名，此非是。因更以为高
士轩。而客或难余曰：“汉世高士不为主簿者，实御史
属。汉官御史府典制度文章，大夫位上卿，亚丞相。主
其簿书者，名秩亦不卑矣。彼犹以为浼己而不顾焉，
故足以为高也。今子仆仆焉在尘埃之中，左右朱墨，
蒙犯棰楚，以主县簿于此，而以高士名其居，不亦戾
乎！”余曰：“固也。是其言也，岂不亦曰‘士安得独自高？其
不遭则可无不为已乎’？”余于其言，盖尝窃有感焉，然
未尝不病其言之未尽也。盖谓士之不遭，可无不为，
若古之乘田委吏、抱关击柝者焉可也。谓士不能独
自高，则若彼者，乃以未睹夫高也。夫士诚非有意于
自高，然其所以超然独立乎万物之表者，亦岂有待
于外而后高耶？知此，则知主县簿者虽甚卑，果不足
以害其高。而此轩虽陋，高士者亦或有时而来也。顾
余不足以当之，其有待于后之君子云尔。客唯唯而
退，因书之壁以为记。